ศบค.เป็นห่วงการรวมญาติและเดินทางช่วงเทศกาลตรุษจีน ขอให้ปฏิบัติตามมาตรการสาธารณสุขอย่างเข้มงวด ป้องกันการแพร่เชื้อโควิด
แพทย์หญิง อภิสมัย ศรีรังสรรค์ ผู้ช่วยโฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (ศบค.) กล่าวว่า ศบค.มีความเป็นห่วงการรวมญาติและเดินทางในช่วงเทศกาลตรุษจีน รวมถึงต้องมีการจับจ่ายซื้อของ ดังนั้นขอให้ทุกคนปฏิบัติตามมาตรการสาธารณสุขอย่างเข้มงวด และคำนึงถึงความปลอดภัยสำหรับบุคคลในครอบครัว โดยเฉพาะผู้สูงอายุ ด้วยการล้างมือ สวมหน้ากากอนามัย การรวมญาติต้องรักษาระยะห่าง และเสนอให้ลดความเสี่ยงติดเชื้อจากการสัมผัส ด้วยการให้อั่งเปาแบบออนไลน์ และอวยพรผ่านสื่อโซเชียลมีเดีย เช่นเดียวกับวันวาเลนไทน์ ขอให้คู่รักทุกคู่ ปฏิบัติตามมาตรการเช่นกัน เพื่อป้องกันการแพร่เชื้อโควิด-19        ผู้ช่วยโฆษก ศบค. กล่าวอีกว่า  กระทรวงแรงงานได้แจงกับ ศบค.ว่า วันที่ 13 กุมภาพันธ์นี้ จะหมดเขตการเปิดให้ขึ้นทะเบียนแรงงานข้ามชาติชั่วคราว 3 สัญชาติ ทั้งที่มีนายจ้างและไม่มีนายจ้าง ซึ่งจากนี้จะมีมาตรการดูแลแรงงานตามกฏหมาย เพื่อความปลอดภัยของทุกคนบนมาตรฐานเดียวกัน ส่วนมาตรการสำหรับนายจ้างที่มีแรงงานต่างด้าว ทั้งสถานประกอบการขนาดใหญ่ และแรงงานที่ดูแลผู้สูงอายุตามบ้านพักจะมีมาตรการต่างๆ ออกมาเป็นระยะ